पाएं अपने शहर की ताज़ा ख़बरें और फ्री ई-पेपरडाउनलोड करें
पंचायती राज विभाग सह प्रभारी जिला मंत्री सम्राट चौधरी ने गुरुवार को डीएम डॉ. त्यागराजन एस एम के साथ कोरोना संक्रमण के इलाज की व्यवस्था को लेकर वर्चुअल बैठक की। बैठक में मंत्री ने डीएमसीएच में खराब पड़े 27 वेंटिलेटर एवं ऑक्सीजन प्लांट को 24 घंटे के अन्दर चालू करने के निर्देश डीएम को दिए। उन्होंने कहा कि डीएमसीएच में दरभंगा, मधुबनी, समस्तीपुर एवं बेगूसराय के मरीज इलाज के लिए पहुंचते है। इस लिए जिला परिषद दरभंगा के द्वारा 100 ऑक्सीजन कॉन्सेंट्रेटर एवं ऑक्सीजन सिलेंडर क्रय कर स्वास्थ्य सेवा को और बेहतर करें। डीएम ने कहा कि जिला के लगभग 20 निजी अस्पताल को चिन्हित कर कोरोना मरीजों का इलाज किया जा रहा है। दरभंगा में संक्रमित मरीजों की संख्या 1642 है।
प्रत्येक दिन 3000 से 4000 तक दरभंगा जिला में एंटीजन एवं आरटीपीसीआर टेस्ट किया जाता है। 1100 ऑक्सीजन सिलेंडर दरभंगा जिला को प्रत्येक दिन आपूर्ति की जाती है। जिला में 100 से अधिक ऑक्सीजन कॉन्सेंट्रेटर हैं। सभी पीएचसी में चार-चार एम्बुलेंस उपलब्ध कराया गया है। वहीं, दूसरी ओर लॉकडाउन के दौरान ग्रामीण क्षेत्र में मजदूरों को काम उपलब्ध कराने एवं असहाय लोगों के लिए सामुदायिक किचन चलाने के लिए सीएम नीतीश कुमार ने डीडीसी तनय सुलतानियां के साथ ऑनलाइन बैठक की। जिसमें डीडीसी ने कहा कि जिला में रोजगार सृजन वर्ष 2020 - 21 में मनरेगा से कुल 1 करोड़ 16 लाख 95 हज़ार 307 मानव दिवस सृजित किया गया था। इस वर्ष अप्रैल माह में 71 हजार 27 परिवारों को कार्य दिया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn